CELEX: 32018R1531
Language: ro
Date: 2018-10-10 00:00:00
Title: Regulamentul de punere în aplicare (UE) 2018/1531 al Comisiei din 10 octombrie 2018 privind clasificarea anumitor mărfuri în Nomenclatura combinată

15.10.2018   
               
               
                  RO
               
               
                  Jurnalul Oficial al Uniunii Europene
               
               
                  L 257/7
               
            
         REGULAMENTUL DE PUNERE ÎN APLICARE (UE) 2018/1531 AL COMISIEI
         din 10 octombrie 2018
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:
         
                     (1)
                  
                  
                     Pentru a se asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.
                  
               
                     (2)
                  
                  
                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricărei alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care este stabilită prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
                  
               
                     (3)
                  
                  
                     În temeiul acestor reguli generale, mărfurile descrise în coloana 1 a tabelului din anexă ar trebui clasificate la codul NC indicat în coloana 2, pe baza motivelor care figurează în coloana 3 a tabelului menționat.
                  
               
                     (4)
                  
                  
                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului Codului vamal,
                  
               ADOPTĂ PREZENTUL REGULAMENT:
         
            Articolul 1
            Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a tabelului menționat.
         
         
            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 10 octombrie 2018.
            
               
                  Pentru Comisie,
               
               
                  Pentru Președinte,
               
               Stephen QUEST
               
                  Director general
               
               
                  Direcția Generală Impozitare și Uniune Vamală
               
            
         
         
            (1)  JO L 269, 10.10.2013, p. 1.
         
            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).
      
      
         
            ANEXĂ
            
                        Descrierea mărfurilor
                     
                     
                        Clasificare
                        (Cod NC)
                     
                     
                        Motive
                     
                  
                        (1)
                     
                     
                        (2)
                     
                     
                        (3)
                     
                  
                        Articol flexibil și plat, fabricat din folie cu bule de aer din material plastic, de formă circulară, cu un diametru de aproximativ 305 cm.
                        Articolul este prezentat ca o prelată pentru acoperirea piscinei sau a bazinului pentru copii în vederea menținerii unei temperaturi optime a apei și a curățeniei bazinului.
                        A se vedea imaginile (*1).
                     
                     
                        3926 90 92 
                     
                     
                        Clasificarea se stabilește pe baza regulilor generale 1 și 6 pentru interpretarea Nomenclaturii combinate și pe baza textului codurilor NC 3926 , 3926 90  și 3926 90 92 .
                        Clasificarea articolului la poziția 9506 , ca parte sau accesoriu al unei piscine sau al unui bazin pentru copii este exclusă, deoarece articolul nu poate fi identificat ca fiind destinat în mod exclusiv sau principal piscinelor sau bazinelor pentru copii în sensul notei 3 la capitolul 95. În plus, articolul nu poate fi considerat drept parte sau accesoriu al unei piscine sau al unui bazin pentru copii de la poziția 9506 , deoarece nu este indispensabil pentru funcționarea unei piscine sau a unui bazin pentru copii, nu adaptează aceste bazine la o activitate particulară, nu le conferă posibilități suplimentare și nici nu le permite să asigure un anumit serviciu în legătură cu funcția lor principală, și anume înotul sau bălăceala (a se vedea hotărârea Curții de Justiție din 16 iunie 2011, Unomedical, C-152/10, ECLI:EU:C:2011:402, punctele 29 și 36). Piscina sau bazinul pentru copii nu pot fi utilizate atunci când sunt acoperite.
                        Clasificarea ca „plăci, foi, folii, pelicule și benzi” la subpozițiile 3920  sau 3921  este exclusă în temeiul notei 10 la capitolul 39, deoarece articolul este decupat în formă rotundă, mai degrabă decât nedecupat sau decupat în formă dreptunghiulară.
                        Prin urmare, articolul trebuie clasificat în funcție de materialul din care este constituit la codul NC 3926 90 92 , în categoria „alte articole din material plastic, fabricate din foi”.
                     
                  
               
            
               (*1)  Imaginile au un caracter pur informativ.